R. Fico, poslanec: (2003-05-21):
Z. Martináková, podpredsedníčka NR SR: Hlasujeme o návrhu uznesenia. (Hlasovanie.) Prítomných 97 poslancov, za návrh uznesenia hlasovalo 94 poslancov, zdržali sa 3 poslanci. Konštatujem, že sme schválili uznesenie Národnej rady k správe o činnosti verejného ochrancu práv. Ďakujem pánovi Kandráčovi za jeho správu a budeme pokračovať ďalším bodom programu, ktorým je správa o stave vysielania v Slovenskej republike a o činnosti Rady pre vysielanie a retransmisiu za rok 2002. Správu ste, panie poslankyne a páni poslanci, dostali ako tlač č. 143 a spoločnú správu výborov ako tlač 143a. Poprosím predsedníčku Rady Slovenskej republiky pre rozhlasové a televízne vysielanie, pani Valériu Agócs, aby správu uviedla. V. Agócs, predsedníčka Rady Slovenskej republiky pre rozhlasové a televízne vysielanie: Vážená pani podpredsedníčka, vážené panie poslankyne, páni poslanci, roky som sledovala rokovanie zákonodarného zboru ako parlamentná spravodajkyňa z balkóna. Pri rečníckom pulte aj vďaka vašej dôvere stojím po prvýkrát, aby som vám predložila správu o stave vysielania v Slovenskej republike a o činnosti Rady pre vysielanie a retransmisiu za rok 2002. Teda za obdobie, keď som jej členkou ešte nebola. Napriek tomu dúfam, že z mojej stručnej predkladacej správy dostanete ucelený obraz o danej oblasti. Začnem, vážená snemovňa, činnosťou Rady, ktorá v roku 2002 zasadala 26-krát a prijala 875 uznesení. Celkový počet uznesení je síce nižší, ako bol v roku 2001, ale činnosť Rady v roku 2001 bola ovplyvnená potrebou jednorazových zmien vyplývajúcich z požiadaviek nového zákona o vysielaní a retransmisii. Išlo najmä o zmeny pôvodných licencií na šírenie nezmenených programov, na registrácie retransmisie programových služieb a kontrolu splnenia povinností vysielateľov a prevádzkovateľov retransmisie v súlade s § 72 a § 73 zákona č. 308/2000. Po realizácii týchto jednorazových zmien nastal trend postupného zvyšovania objemu úloh v oblasti monitorovania a analýzy programových služieb vysielateľov. Regulácia obsahu sa vzťahuje na celú oblasť rozhlasového a televízneho vysielania bez ohľadu na právne postavenie vysielateľa. Najčastejšie porušenia zákona, v celkovom počte 99, bolo zistené u televíznych vysielateľov. Až 23 sankcií bolo udelených verejnoprávnej Slovenskej televízii, ďakujem pekne, pán poslanec, ktorá sa v priebehu dlhšieho obdobia stala priestorom pre uplatňovanie menej prehľadných komerčných praktík, ktoré neboli v súlade ani so zákonom, nieto ešte s morálnou dimenziou poslania televízie financovanej z koncesionárskych poplatkov. Z. Martináková, podpredsedníčka NR SR: Pani predsedníčka, len na chvíľočku. Páni poslanci, poprosím, naozaj, už dve správy prerokúvame vo veľmi zlej atmosfére a nepočujeme, tí, ktorí naozaj chcú počúvať. Ďakujem. V. Agócs, predsedníčka Rady Slovenskej republiky pre rozhlasové a televízne vysielanie: Aj ja ďakujem. Vo fiktívnom rebríčku porušení zákona rovnako ako v predchádzajúcich rokoch vedú porušenia ustanovení regulujúcich oblasť vysielania reklamy, označovanie sponzoringu a sponzorované programy. A už takmer dva roky vo vysielaní troch najväčších televíznych vysielateľov používajú piktogramy signalizujúce vhodnosť, respektíve nevhodnosť vysielaných programov pre maloletých. Pokiaľ ide o jednotný systém označovania, bohužiaľ, robí opäť najviac chýb Slovenská televízia. Špecifické postavenie Rady ako nezávislého kolektívneho správneho orgánu ovplyvňuje spoluprácu s orgánmi štátnej správy a verejnej správy. Rada spolupracovala hlavne s ministerstvom kultúry, s ministerstvom zahraničných vecí, s ministerstvom dopravy, pôšt a telekomunikácií a s ministerstvom hospodárstva. Pri vykonávaní svojej činnosti kooperovala najužšie s Telekomunikačným úradom Slovenskej republiky, ktorý poskytuje súčinnosť pri vydávaní frekvenčných listov pri požiadavkách na medzinárodnú koordináciu frekvencií a pri realizácii kontrol neoprávnených vysielateľov v oblasti vysielania a prevádzkovateľov retransmisie. Rada ďalej spolupracovala s viacerými asociáciami a združeniami. Spomenúť treba najmä Asociáciu nezávislých rozhlasových a televíznych staníc, Asociáciu pracovníkov mestských a lokálnych televízií, ktorá má sídlo v Košiciach, Spolok lokálnych televíznych staníc Slovenska so sídlom v Martine, alebo Slovenský syndikát novinárov, či komisiu pre masmédiá Konferencie biskupov Slovenska. Podľa § 12 ods. 1 zákona č. 308/2000 Rada hospodári s vlastným rozpočtom podľa osobitného predpisu, pričom rozpočet Rady sa vedie v kapitole Všeobecná pokladničná správa. Výdavky na činnosť Rady sa uhrádzajú zo štátneho rozpočtu a príjmy Rady sú príjmami štátneho rozpočtu. Nech mi je tu dovolené pripomenúť, že na budúci rok napriek nášmu snaženiu je, aspoň zatiaľ, rozpočet Rady zaradený pod Kanceláriu Národnej rady, hoci práve už spomenutý osobitný predpis predurčuje nezávislosť Rady, aj pokiaľ ide o jej rozpočet. V oblasti licenčnej politiky Rada realizovala vlani tri výberové konania na voľné frekvencie pre rozhlasové a televízne vysielanie. Činnosť Rady v oblasti monitoringu bola ovplyvnená v minulom roku voľbami do Národnej rady Slovenskej republiky a voľbami do samosprávnych orgánov obcí. Rada dbala najmä o dodržanie všestrannosti informácií, o názorovú pluralitu, objektívnosť a nestrannosť spravodajstva a politickej publicistiky. Pokiaľ ide o stav vysielania, priestor pre rozhlasové stanice je v podstate nasýtený 25 súkromnými rozhlasovými stanicami a silným verejnoprávnym Slovenským rozhlasom. V oblasti televízneho vysielania sú základné póly duálneho systému vysielania reprezentované verejnoprávnou Slovenskou televíziou, komerčnou televíziou Markíza a v priestore medzi nimi sa podarilo pomerne dobre uchytiť aj ďalšej komerčnej televízii JOJ. Kultivované vysielanie slovenskej spravodajskej televízie TA3 sa vďaka satelitnému vysielaniu dostáva aj mimo Slovenska. V lokálnych rozmeroch pôsobí vyše 70 držiteľov licencií na televízne vysielanie. A na záver krátko o retransmisii. Jedným z mála údajov, ktorým už môže disponovať skupina pre digitálne vysielanie, je údaj o raste televíznych domácností s takzvaným multikanálovým prístupom. Z 1,8 mil. televíznych domácností v Slovenskej republike je cca 42 % užívateľmi služieb káblovej alebo bezkáblovej distribúcie zabezpečovanej prostredníctvom 120 registrovaných prevádzkovateľov. Je nesporné, že predstavujú podstatu budúcich divákov digitálneho televízneho vysielania, a perspektívny je aj fakt, že rast je síce pomalý, ale kontinuálny. Vážená snemovňa, toľko stručne o stave vysielania v Slovenskej republike a o činnosti Rady pre vysielanie a retransmisiu za rok 2002. Ďakujem vám za pozornosť. (Potlesk.) Z. Martináková, podpredsedníčka NR SR: Ďakujeme, pani Valérii Agócs za prednesie správy. Prosím určeného spoločného spravodajcu z výboru pre vzdelanie, vedu, šport a mládež, kultúru a média, pána poslanca Sándora Alberta, aby informoval Národnú radu o výsledkoch prerokovania správy vo výboroch Národnej rady. S. Albert, poslanec: Vážená pani podpredsedníčka, vážené poslankyne, vážení poslanci. Výbor Národnej rady Slovenskej republiky pre vzdelanie, vedu, šport a mládež, kultúru a médiá ma určil za spoločného spravodajcu správy o stave vysielania v Slovenskej republike a o činnosti Rady pre vysielanie a retransmisiu za rok 2002. Predseda Národnej rady Slovenskej republiky svojím rozhodnutím č. 180 pridelil spomínanú správu na prerokovanie nasledujúcim výborom: Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre ľudské práva a národnosti a postavenie žien a Výboru Národnej rady Slovenskej republiky pre vzdelanie, vedu, šport a mládež, kultúru a médiá. Za gestorský výbor predseda Národnej rady Slovenskej republiky určil Výbor Národnej rady Slovenskej republiky pre vzdelanie, vedu, šport a mládež, kultúru a médiá, ktorý Národnej rade Slovenskej republiky predkladá správu o výsledku prerokovania materiálu vo výboroch a návrh na uznesenie Národnej rady Slovenskej republiky. Výbor Národnej rady Slovenskej republiky pre vzdelanie, vedu, šport a mládež, kultúru a médiá a Výbor Národnej rady Slovenskej republiky pre hospodárstvo, privatizáciu a podnikanie prerokovali predmetnú správu v stanovenej lehote, vzali ju na vedomie a odporučili Národnej rade Slovenskej republiky správu o stave vysielania v Slovenskej republike a o činnosti Rady pre vysielanie a retransmisiu za rok 2002 vziať na vedomie. Výbor Národnej rady Slovenskej republiky pre ľudské práva, národnosti a postavenie žien neprerokoval správu o stave vysielanie v Slovenskej republiky a o činnosti Rady pre vysielanie a retransmisiu za rok 2002 pre neprítomnosť predkladateľa. Gestorský výbor na základe uznesení výborov, ktoré správu prerokovali, odporúča Národnej rade Slovenskej republiky vziať na vedomie správu o stave vysielania v Slovenskej republike a o činnosti Rady pre vysielanie a retransmisiu za rok 2002. To je aj podstata návrhu uznesenia, ktoré vám po rozprave predložím. Pani podpredsedníčka, prosím, otvorte rozpravu k predloženej správe. Z. Martináková, podpredsedníčka NR SR: Ďakujem, pán poslanec. Otváram rozpravu k tomuto bodu programu, písomne sa neprihlásil do rozpravy žiaden poslanec, ústne sa prihlásil pán poslanec Jarjabek. Uzatváram možnosť hlásiť sa ústne do rozpravy. Pán poslanec Jarjabek, máte slovo, nech sa páči.